Lone Dybkjær (RV), 2009-01-30:
Jeg er sådan set enig med de ordførere, der indirekte siger, at det ikke er jordens mest sexede debat, vi har denne fredag.
Det er sådan set forslagsstillerens skyld, at vi sidder herinde i øjeblikket – og det er helt fint - så det synes jeg var en helt rimelig bemærkning.
Jeg kan ellers godt lide SF's ordfører på de her områder, men her synes jeg måske lige, at DF's ordfører har ret.
Jeg vil sige, at Det Radikale Venstre sådan set synes, at overskriften er helt fin.
Vi synes også, at kommunerne skal være stærke generatorer for sundhedsfremme og forebyggelse, men at man kan diskutere metoderne.
Vi er i hvert fald imod den øremærkning af midlerne, der her sker.
Jeg mener, at kommunerne er økonomisk klemte, og det har Det Radikale Venstre sagt i mange sammenhænge.
De har fået mange opgaver, og jeg mener, at det er meget svært for dem inden for de økonomiske rammer, der er, at leve op til at løse alle deres opgaver.
Men hvis jeg skulle tilføre kommunerne nogle øremærkede penge, var det altså til andre grupper, jeg ville tilføre penge, end lige præcis til grupperne på det her område, hvor meget jeg end holder af området.
Jeg tror nemlig, at det desværre er nogle af dem, der tilhører et mindretal, der bliver klemt i kommunerne.
Jeg tror f.eks., at handicappede personer bliver klemt, og der er andre personer, der udgør et mindretal, der bliver klemt i kommunerne.
Der er en tendens til, at vi tilgodeser flertallet, for det er der, stemmerne ligger, og det er det, som jeg synes er hovedproblemet.
Så skulle der flere penge til kommunerne, og skulle vi overhovedet tale om, at der skulle ske en øremærkning af midlerne - det gør vi jo med jævne mellemrum - ville det altså være andre områder, som jeg ville prioritere.
Når jeg siger det, er det også, fordi jeg tror, at der er ganske meget, som man kan gøre på det her område, uden at det koster en krone.
Det er i hvert fald der, man godt kunne starte.
Men inden jeg kommer ind på det, vil jeg også lidt foranlediget af det, som hr. Flemming Møller Mortensen sagde om at acceptere, at det ikke er ensartet, sige: Ja, det er meningen med det decentrale styre, at det ikke er ensartet.
Vi synes selvfølgelig - det tror jeg at alle er enige om - at der skal være en vis minimumsstandard, men når det er sagt, mener jeg, at hvis vi ikke accepterer, at der er forskelle kommunerne imellem, kan vi lige så godt nedlægge kommunerne, så kan vi lige så godt lave Danmark om til én stor kommune.
Hele meningen med det decentrale styre er, at der er mulighed for forskelle, og at det ikke nødvendigvis er ens i en kommune ved Vesterhavet og i Københavns Kommune for nu at tage to meget forskellige kommuner.
Sådan er det, men det er ikke ensbetydende med, at der ikke skal være en minimumsstandard.
Jeg tænkte nok, at jeg fik provokeret hr. Flemming Møller Mortensen.
Det var faktisk ikke bevidst, for så havde jeg måske ikke sagt noget.
Også jeg vil sådan set godt være færdig.
Når det er sagt, synes jeg selvfølgelig også, at det ville være rart, hvis der var en større radikal indflydelse i de forskellige kommuner, men jeg kan konstatere, at f.eks. Socialdemokraterne står ganske stærkt i en række kommuner, så derfor ville det jo være muligt, at man i de kommuner måske fik en sundhedsmæssig prioritering.
Så vil jeg sige lidt om, hvad man kunne forestille sig i de enkelte kommuner.
Jeg synes for første, at det er meget vigtigt, at det her område indgår i den kommunale valgkamp.
Vi vil i hvert fald meget opfordre vores radikale kandidater, der stiller op, til at lade sundhed være en del af valgkampen.
Det synes jeg vil være rigtigt, og det synes jeg er en god måde at få det på dagsordenen på.
Det tror jeg også at andre kan finde på, og derfor kan jeg jo sådan set godt sige det her.
Så synes jeg også, at det overordnede princip i det her må være, at der anlægges en eller anden form for helhedstankegang i kommunen, og på den måde synes jeg, at det er fint, hvis kommunerne vil udarbejde nogle sundhedsprofiler.
Men jeg synes altså, at den her regering har lavet ret mange kontroller, krav om ret mange indberetninger, og hvad ved jeg, så jeg synes måske også, at man kan slippe kommunerne lidt fri for de evige indberetninger, så de måske kan koncentrere sig om borgernære opgaver.
Jeg sagde, at der er en hel del ting, som er gratis, og som man udmærket kan gøre, og dem vil jeg lige prøve at nævne her.
Der er først det - og der vil jeg specielt tage udgangspunkt i skoleområdet, men altså også i den sammenhæng inddrage et samarbejde med forældrene - at det er ret enkelt at indføre motion.
De fleste børn går i en fritidsordning, så det er i og for sig ikke, fordi jeg vil hugge tid fra skoleskemaet.
Det må man selv tilrettelægge.
Det er relativt enkelt at indføre motion.
Der er nogle steder, hvor man skal køre en lille smule for at få motion, men man kan altså ganske mange steder få ganske meget motion, uden at det nødvendigvis koster en masse penge.
Det andet, man kunne forestille sig, var, at salget af sodavand forbydes.
Jeg mener, at de fleste må kunne leve 6 timer i døgnet, eller hvor meget det nu er, uden sodavand.
Det ville også være udmærket.
Man skal selvfølgelig sørge for, at der er rent og koldt vand til at drikke.
Det er kun et spørgsmål om vaner og navnlig et spørgsmål om dårlige vaner at tylle al det sodavand i sig.
Det er notorisk dårligt for tænderne, sundheden, vægten, og hvad ved jeg.
Det tredje, som man kan gøre, er f.eks. at lave rygeforbud.
Det er jo også relativt enkelt.
Jeg siger ikke, at jeg vil diktere, at der skal laves et rygeforbud, men jeg synes, at det er en rigtig god idé, at man laver et rygeforbud.
Det bliver så det sidste, jeg kan nå at sige noget om, og det kan jo være op til kommunerne, om de vil det eller ej.
Jeg har et ekstra forslag, men lad det nu være.